|  |  |
| --- | --- |
|  | **ОБЯВА**  **за приемане на проектни предложения за предоставяне на**  **безвъзмездна финансова помощ от страна на Република България** |

Министерство на външните работи на Република България чрез Посолство на Република България в Република Армения обявява процедура по приемане и подбор на предложения за проекти, които ще бъдат изпълнявани с безвъзмездна финансова помощ в рамките на официалната помощ за развитие на Република България с начален срок на изпълнение през 2024 година.

**Приоритетните области и направления за изпълнение на проекти на територията на Армения са:**

* Укрепване на върховенството на закона, доброто управление и административния капацитет в това число защита и гарантиране правата на човека.
* Насърчаване на устойчивото икономическо развитие и предприемачеството, чрез подобряване капацитета на институции и/или организации, подпомагащи развитието на малкия и среден бизнес.
* Осигуряване на приобщаващо и качествено образование, включително чрез подобряване на образователна инфраструктура.
* Подкрепа за осигуряване на универсално здравно покритие и достъп до качествени здравни услуги.
* Развитие на качествена и устойчива местна инфраструктура в това число подпомагане развитието на културния туризъм като сектор, генериращ икономически растеж и устойчиво развитие.
* Подкрепа за реформи в трудовата и социална сфера.
* Защита и гарантиране правата на децата, хората с увреждания и други уязвими групи.

**1. Цели и обхват на проектите:**

1. *утвърждаване на доброто име и международния авторитет на България;*

*2. укрепване на административен и експертен капацитет на арменските институции, ангажирани със защитата на правата на човека, върховенството на правото, доброто управление на публичните средства и др.;*

*3. укрепване капацитета и устойчивостта на здравната система, включително предоставяне на качествени здравни услуги за жени и момичета, в съответствие със специфичните им потребности, услуги за пост-конфликтно възстановяване и др.;*

*4. повишаване на информираността на арменските граждани за техните права;*

*5. осигуряване на достъпа до модерно, качествено и приобщаващо образование;*

*6. насърчаване на постоянен, устойчив икономически растеж, пълна и продуктивна заетост и достоен труд;*

*7. развитие на микро, малък и среден бизнес, въвеждане на иновации и създаване на нови работни места;*

*8. повишаване качеството на заетостта и възможностите за предприемачество, достъп до цифрови технологии и услуги и др.;*

*9. споделяне българският опит и добри практики от процеса на демократичен и пазарен преход, както получаване на знаниепо прилагането на стандартите на ЕС.*

**2.   Целеви групи**

* *Централна и общинска администрация, представители на арменските институции;*
* *Представители на различни социални и малцинствени групи, уязвими категории лица (деца, жени, мигранти, възрастни хора и хора с увреждания);*
* *Млади хора, момичета и млади жени; ученици и студенти;*
* *Представители на гражданския сектор и неправителствените организации;*
* *Международни и местни неправителствени организации;*
* *Общини и техни обединения;*
* *Образователни, здравни и социални институции;*
* *Международни хуманитарни организации.*

**3.  Очаквани резултати:**

* *по-добро управление, водещо до устойчиво и приобщаващо социално и икономическо развитие;*
* *повишена информираност на арменските граждани за техните права и предвидените възможности в арменското право за тяхната защита;*
* *обогатен положителен образ и видимост на България в Армения;*
* *укрепен административен и експертен капацитет на арменските публични и неправителствени институции;*
* *реализиран достъп до модерно, качествено и приобщаващо образование;*
* *повишено ниво на участие на младите хора и жените в социално-икономическия и политическия живот в Армения;*
* *повишаване качеството и обхвата на здравните  услуги.*

**4. Допустими стойности на проектите:**

4.1. Минималната допустима стойност на проект е **10 000 лева**

4.2. Препоръчителната максимална стойност на проект е:

* за проекти, чиято основна цел е доставка на стоки и/или предоставяне на услуги - до **60 000 лева;**
* за проекти, чиято основна цел е извършване на ремонтни и/или строителни дейности - до **100 000 лева.**

4.3. Осигурено от кандидата съфинансиране на дейности по проекта ще се разглежда като предимство при оценяването, подбора и одобряването на проектите.

**5. Срокове за изпълнение и продължителност на проектите:**

5.1. Проектните предложения трябва да съдържат индикативен начален срок за изпълнение на проекта след 15 януари 2024 г. и не по-късен от 30 март 2024 г.

5.2. Изпълнението на проекта трябва да приключи не по-късно от 30.10.2024 г.

**6. Допустими кандидати:**

* *Първостепенни и второстепенни разпоредители с бюджет – юридически лица в Република Армения;*
* *Международни и местни неправителствени организации;*
* *Общини и техни обединения;*
* *Образователни, здравни и социални институции;*
* *Международни хуманитарни организации.*

***Приоритетно ще бъдат разглеждани:***

*- Бенефициенти, чиито проекти от предходни години са успешно завършени в срока на договора/анекса и с приети от МВнР финални отчети;*

*- Бенефициенти, които са представили междинни отчети по проекти от предходни години в срока на договора/анекса;*

*- Кандидати с устойчива проектна история поне от 2 години;*

*- Кандидати със срок на регистрация на дейността не по-малко от 2 години или такива, чиито регистрация са заличени и имат прекъсване на дейността не по вина на кандидата;*

*- Настоящи бенефициенти, които не са възстановили в срок дължими средства от изпълнявани предишни проекти, финансирани по Програмата за сътрудничество за развитие, няма да бъдат допускани;*

Не могат да кандидатстват за участие в предоставянето на помощ за развитие физически и юридически лица, за които са налице обстоятелства по чл. 23, ал. 3-8[[1]](#footnote-1) от Постановление № 234 на

Министерския съвет от 01.08.2011 г. за политиката на Република България за участие в международното сътрудничество за развитие.

**7.   Допустими дейности и разходи по проектите:**

**7.1.**  **Разходите за изпълнение на проекта трябва да отговарят едновременно на следните условия:**

- да са законосъобразни и да отговарят на принципите на отговорност, икономичност, ефикасност, ефективност и прозрачност;

- да са извършени срещу необходимите разходооправдателни документи - фактури или други документи с еквивалентна доказателствена стойност;

- да са в рамките на стойността на проекта;

- да не са финансирани със средства по друг проект, програма или каквато и да е друга финансова схема, произлизаща от националния бюджет, бюджета на ЕС или на друг донор.

**7.2.** **Задължителни дейности, които трябва да бъдат предвидени в проекта:**

- изготвяне на одитен доклад от независим финансов одитор;

- дейности за осигуряване на публичност и видимост на предоставената финансова помощ, съгласно Насоките за публичност и видимост на българската помощ за развитие, на стойност от 3 до 5 % от общата стойност на проекта, но не повече от 5 хиляди лева.

**7.3.** **Примерни дейности, които могат да бъдат финансирани:**

*- Разработване на нови или осъвременяване на съществуващи обучителни модули;*

*- Организиране и провеждане на обучения за служителите от администрацията;*

*- Организиране и провеждане на семинари, форуми, конференции;*

*- Дейности за повишаване на информираността за правата на гражданите;*

*- Дейности за подобряване на диалога между неправителствените организации и местните, регионалните и национални власти;*

*- Доставка на оборудване и материали, предназначени за обекти държавна или общинска собственост - училища, болници, детски градини, домове за възрастни хора и др.;*

*- Строителни работи за подобряване на обекти държавна или общинска собственост-училища, болници, детски градини, домове за възрастни хора и др.;*

*- Провеждане на обучения в национален или международен формат за споделяне на добри практики водещи до повишаване на личностни умения и качественно административно обслужване.*

**-** *Социални и културни програми, които предоставят основни възможности или обучение за подобряване на социалното и културно развитие на гражданите на Република Армения.*

*Заявените разходи не трябва да включват финансиране за артистични, музикални или спортни събития, включително обиколки, посещения и участие на професионални артисти или спортисти.*

*-* *Финансиране за предоставяне на книги, периодични издания, създаване или функциониране на библиотеки.*

**8. Необходими документи за кандидатстване:**

Формуляр за кандидатстване е наличен на следната интернет страница на български и английски език: <https://www.mfa.bg/bg/3865>

Всички графи на формуляра следва да бъдат надлежно попълнени на български и/или английски език. В случай на установяване на пропуски, които възпрепятстват оценката на проектното предложение, Посолството на Република България в Република Армения може да изисква в кратки срокове допълнителна информация. Неполучаването на такава информация в определения срок се счита за основание за отхвърляне на предложението.

**9. Начин и срокове за приемане на проектите:**

*Подаването на проектните предложения по процедурата се осъществява изцяло по електронен път, като кандидатите попълват и изпращат формуляра за кандидатстване, както* ***в PDF, така и в word файл*** *на следния имейл:* [*maria.tadevosyan@mfa.bg*](mailto:maria.tadevosyan@mfa.bg)

*Крайният срок за подаване е:* ***30 май 2023 г.*** *Проектни предложения, изпратени по пощата или по друг начин, освен посоченият по-горе, няма да бъдат разглеждани.*

**10. Допълнителна информация:**

Кандидатите се уведомяват за резултатите от процедурата по оценяване, подбор и одобрение на проектните предложения в срок до 14 работни дни от приключване на отделните етапи на процедурата. Посолството на Република България в Република Армения няма задължение да информира кандидатите за основанията за одобрение или отхвърляне на постъпилите проектни предложения.

**Приложение 1**

**Постановление № 234 на Министерския съвет от 01.08.2011 г. за политиката на Република България на участие в международното сътрудничество за развитие (извадки)**

**Чл.23**(**3**) **Не може да кандидатства за участие в предоставяне на помощ за развитие юридическо лице, което**:

1. е обявено в несъстоятелност;
2. е в производство по ликвидация или се намира в подобна процедура съгласно националните закони и подзаконови актове;
3. е в открито производство по несъстоятелност или е сключило извънсъдебно споразумение с кредиторите си по смисъла на чл. 740 от Търговския закон, а в случай че кандидат е чуждестранно лице - се намира в подобна процедура съгласно националните закони и подзаконови актове, включително когато неговата дейност е под разпореждане на съда, или е преустановило дейността си;
4. е лишено от правото да упражнява определена професия или дейност съгласно законодателството на държавата, в която е извършено нарушението;
5. има парични задължения към държавата или към община по смисъла на чл. 162, ал. 2 от Данъчно-осигурителния процесуален кодекс, установени с влязъл в сила акт на компетентен орган, освен ако е допуснато разсрочване или отсрочване на задълженията, или парични задължения, свързани с плащането на вноски за социално осигуряване или данъци съгласно правните норми на държавата, в която е установено;
6. има наличие на непогасени частни задължения към държавата, изброени в чл. 3, ал. 7 от Закона за Националната агенция за приходите.

**(4) Не може да кандидатства за участие в предоставянето на помощ за развитие юридическо лице, член на чийто управителен орган**:

1. е осъждан с влязла в сила присъда за престъпление от общ характер;
2. не е изпълнил задълженията си, свързани с плащане на вноски за социално осигуряване или плащане на данъци в съответствие с приложимото към лицето законодателство;
3. е предоставил умишлено документи с невярно съдържание при осигуряване на информация, изискана като условие за финансиране на дейности по линия на помощта за развитие, или не е предоставил такава информация;
4. е лишен от правото да упражнява определена професия или дейност съгласно законодателството на държавата, в която е извършено нарушението;
5. е юридическо лице, за което е налице обстоятелство по ал. 3;
6. има наличие на непогасени частни задължения към държавата, изброени в чл. 3, ал. 7 от Закона за Националната агенция за приходите.

**(6) Когато членове на управителните органи са юридически лица, изискванията на ал. 5 се отнасят до техните представители в съответните управителни органи.**

**(7) Не могат да кандидатстват за участие в предоставянето на помощ за развитие лица**:

1. при които член на управителен или контролен орган, както и временно изпълняващ такава длъжност, включително прокурист или търговски пълномощник, е свързано лице по смисъла на § 1, т. 1 от допълнителната разпоредба на Закона за предотвратяване и установяване на конфликт на интереси с ведомството, администриращо съответния проект, или със служители на ръководна длъжност в неговата организация;
2. които са сключили договор с лице по чл. 21 или 22 от Закона за предотвратяване и установяване на конфликт на интереси.

1. Виж Приложение 1 към обявата [↑](#footnote-ref-1)